Politiet har afhørt en række elever fra Tirsdalens Skole, efter nogle elever formodentlig har kastet sten mod et passagertog.

Annonce

Et forbipasserende passagertog blev i løbet af onsdag ramt af sten i nærheden af Tange Sø ved Kongensbro. Hele 7. årgang fra Tirsdalens Skole er på lejrskole ved søen. Politiet afhørte eleverne onsdag aften. Det har ført til, at 13 elever nu er sigtet for hærværk.

»Der var tale om en blanding af både drenge og piger. De er sigtet for hærværk med henblik på erstatningskrav,« siger pressemedarbejder ved Midt- og Vestjyllands Politi, Jeanette Bylov.

Der skete ingen personskade i forbindelse med stenkastene, men der skete materiel skade på toget. Flere ruder i toget blev knust.

Elevernes forældre er orienteret i sagen.

»Det er alvorligt, når man udsætter andre for fare. Der er overskredet en klar grænse. Man udsætter ikke andre for fare. Det har vi talt en del med eleverne om. Vi er også lettede over, at der ikke er sket personskade. Forældre og lærere har talt med alle eleverne, ligesom politiet har talt med en række elever. Det er derfor en politisag, som politiet tager hånd om. For skolen handler det om, at eleverne nu fortsætter lejrskolen og det pædagogiske arbejde i at ryste nye klasser godt sammen. Det skal de have ro til,« siger skolechef i Randers Kommune, Henrik Johansen, i en pressemeddelelse.

Det er en lejrskole, hvor der både er en række faglige aktiviteter samtidig med, at eleverne skal lære hinanden bedre at kende. Skolen har valgt at lejrskolen fortsætter som planlagt.

Opdateres med en kommentar fra Østjyllands Politi.